CELEX: C2005/182/54
Language: sk
Date: 2005-07-23 00:00:00
Title: Vec C-214/05 P: Odvolanie podané 17. mája 2005: Sergio Rossi SpA proti rozsudku Súdu prvého stupňa Európskych spoločenstiev (druhá komora) z 1. marca 2005 vo veci T-169/03, Sergio Rossi SpA proti Úradu pre harmonizáciu vnútorného trhu (ochranné známky a vzory) (ÚHVT)

23.7.2005   
            
            
               SK
            
            
               Úradný vestník Európskej únie
            
            
               C 182/31
            
         Odvolanie podané 17. mája 2005: Sergio Rossi SpA proti rozsudku Súdu prvého stupňa Európskych spoločenstiev (druhá komora) z 1. marca 2005 vo veci T-169/03, Sergio Rossi SpA proti Úradu pre harmonizáciu vnútorného trhu (ochranné známky a vzory) (ÚHVT)
   (Vec C-214/05 P)
   (2005/C 182/54)
   Jazyk konania: taliančina
   Sergio Rossi SpA podal 17. mája 2005 odvolanie na Súdny dvor Európskych spoločenstiev proti rozsudku Súdu prvého stupňa Európskych spoločenstiev (druhá komora) z 1. marca 2005 vo veci T-169/03, Sergio Rossi SpA proti Úradu pre harmonizáciu vnútorného trhu (ochranné známky a vzory) (ÚHVT). Odvolateľa zastupuje A. Ruo z advokátskej komory v Alicante (Španielsko), advokát.
   Odvolateľ navrhuje, aby Súdny dvor:
   
               1.
            
            
               v celom rozsahu zrušil napadnutý sporný rozsudok z dôvodu porušenia článkov 8 a 73 nariadenia Rady č. 40/94 (1) a článkov 44 a 81 Rokovacieho poriadku Súdu prvého stupňa,
            
         
               2.
            
            
               subsidiárne zrušil napadnutý rozsudok len v časti, ktorá sa týka zápisu ochrannej známky SISSI ROSSI pre výrobky ako „koža a imitácie kože“,
            
         
               3.
            
            
               subsidiárnejšie uznal právo predložiť dôkazy, zrušil napadnutý rozsudok v celom rozsahu a vrátil vec na Súd prvého stupňa, aby preskúmal dôkazy, ktoré boli vyhlásené za neprípustné, alebo, alternatívne a na základe práva byť vypočutý upraveného v článku 73 nariadenia Rady č. 40/94, vrátil vec druhému odvolaciemu senátu ÚHVT, aby stanovil lehotu na vypočutie,
            
         
               4.
            
            
               podľa článku 69 ods. 2 Rokovacieho poriadku Súdneho dvora Európskych spoločenstiev z 2. mája 1991 zaviazal žalovaného ako účastníka konania, ktorý vo veci nemal úspech, nahradiť trovy konania.
            
         Dôvody odvolania a hlavné tvrdenia
   Žalobca tvrdí, že napadnutý rozsudok má vady z dôvodu porušenia týchto ustanovení:
   
               1.
            
            
               článku 81 Rokovacieho poriadku Súdu prvého stupňa, keďže napadnutý rozsudok neobsahuje odôvodnenie v súvislosti s hlavným žalobným návrhom,
            
         
               2.
            
            
               článku 44 ods. 1 písm. e) Rokovacieho poriadku Súdu prvého stupňa, keďže dôkazy predložené žalobcom boli vyhlásené za neprípustné, hoci mali byť podľa neho prijaté; subsidiárne treba usúdiť, že článok 73 nariadenia Rady č. 40/94 z 20. decembra 1993 o ochrannej známke spoločenstva bol porušený, keďže v konaní pred odvolacím senátom ÚHVT žalobca nemal možnosť byť vypočutý v súvislosti s dôvodmi podobnosti sporných tovarov,
            
         
               3.
            
            
               článku 8 nariadenia Rady č. 40/94 z 20. decembra 1993 o ochrannej známke spoločenstva, keďže ochranné známky Miss Rossi a Sissi Rossi sa musia považovať za nezlučiteľné. Tovary ako „dámske kabelky“ a „dámske topánky“ sa totiž musia považovať za podobné, tak isto ako samotné ochranné známky. Z dôvodu podobnosti tak tovarov, ako aj ochranných známok treba určiť, že na základe tohto ustanovenia existuje pravdepodobnosť zámeny medzi samotnými ochrannými známkami.
            
         
      (1)  Nariadenie Rady č. 40/94 z 20. decembra 1993 o ochrannej známke spoločenstva, Ú. v. ES L 11, 14.1.1994, s. 1.